Zápisnica

z valného zhromaždenia Občianskeho združenia Ipeľ - Hont konaného dňa 14. 04. 2021 o 9:00 hod v Plášťovciach

Prítomní – 29, z toho 6 splnomocnení.

Schôdzu otvoril a viedol predseda združenia Mgr. Tomáš Pásztor, konštatoval, že valné zhromaždenie je uznášaniaschopné.

Predniesol návrh na program rokovania:

1. Otvorenie, schválenie programu zasadnutia.
2. Voľba orgánov zasadnutia.
3. Návrh rozpočtu na rok 2021, schválenie členského príspevku a mimoriadneho členského príspevku členov združenia.
4. Voľba projektovej manažérky MAS.
5. Výročná správa za rok 2020
6. Informácia o vyhlásení výzvy 10/ipel-hont/2021 z NSK.
7. Informácia o aktuálnych výzvach MAS na podopatrenia PRV a IROP.
8. Diskusia
9. Návrh na uznesenie
10. Záver

**K bodu č. 1:**

Valné zhromaždenie schválilo program zasadnutia s doplnením bodu 5. výročná správa a výmenou bodov 3. a 4.

Hlasovanie za: **29** prítomných, proti: 0 hlasov, zdržal sa: 0 hlasov.

**K bodu č. 2**:

Predsedajúci určil za zapisovateľku Bc. Máriu Kajaszovú.

Za členov návrhovej komisie navrhol Eriku Holomekovú a Magdalénu Tóthovú. Za overovateľov navrhol Ing. Petra Köpönczeiho a Zoltána Srnu.

Hlasovanie za: **27** hlasov, proti: 0 hlasov, zdržali sa: **2** hlasy.

Valné zhromaždenie **schválilo** overovateľov a návrhovú komisiu v hore uvedenom zložení.

**K bodu č. 3:**

P. Pásztor začal s prekleňovacím úverom z roku 2017 a pôžičkou z roku 2018, ktoré nie je možné vrátiť. Časom sa tieto úvery pretransformovali na nenávratný príspevok, z ktorého ale nie je uznesenie a do dnešného dňa to nie je v účtovníctve jednotlivých obcí v poriadku.

P. Varga uviedol, že p. Ing. Kačáni to konzultoval s p. Sasváryovou a aj prečítal danú formuláciu, t. j.

1. zrušenie pôvodnej formulácie uznesenia zo zasadnutia valného zhromaždenia Občianske združenie Ipeľ – Hont konaného dňa 08.12.2017 o 10:30 hod. na Obecnom úrade v Horných Semerovciach.

Formulácia: „Návrh na schválenie prekleňovacieho príspevku k dotácii na chod MAS vo výške 1 369,72 € pre každú samosprávu MAS“.

1. Transformáciu sumy finančného preklenutia chodu kancelárie MAS Občianskeho združenia Ipeľ-Hont zo strany samosprávy obce v hodnote 1 369,72 € / obec na nenávratný príspevok na chod kancelárie MAS Občianskeho združenia Ipeľ-Hont.
2. Zároveň v zmysle emailovej komunikácie projektového manažéra Ing. A. Gubišovej a starostov obcí zo dňa 05.06.2018 sa uvedená krátkodobá pôžička v sume 160 € / obec taktiež transformuje na nenávratný príspevok.

Schválenie formulácie príspevku je potrebné v súvislosti s vedením účtovníctva samospráv.

P. Kürthy sa vyjadril, že niečo tu muselo zlyhať, prečo sa tieto finančné prostriedky nemôžu vrátiť a je to potrebné vysvetliť.

Predseda združenia uviedol, že tento príspevok bol vo výške 26.024,68€. Bývalý predseda uviedol, že v plnej čiare zlyhal štát.

P. Srna poprosil o stručnú žiadosť, nakoľko je potrebné požiadať obecné zastupiteľstvo o odpustenie tejto pôžičky.

P. Kürthy upozornil, aby sa opätovne nestala taká situácia, že sa peniaze znova požičajú a následne ,,zmiznú“.

Hlasovanie za zrušenie uznesenia zo dňa 8. 12. 2017 o prekleňovacom príspevku vo výške 1369,72 €:

Za**: 27** hlasov Proti: **0** hlasov Zdržal sa: **2** hlasy.

Hlasovanie za transformovanie pôžičky na členský príspevok sumy 1369,72 € a 160,00 €:

Za: **27** hlasov Proti: **2** hlasy Zdržal sa: **0** hlasov.

Predseda združenia uviedol, že na pracovnom stretnutí prebehla dohoda o úhrade členského príspevku vopred vo výške 180,00 € na obec.

Hlasovanie za členský príspevok vo výške 180,00 € pre samosprávy a 10,00 € pre neverejný sektor, Platan ZSS – 10,00 €.

Za: **29** hlasov, proti: 0 hlasov, zdržal sa: 0 hlasov.

Predseda združenia predstavil návrh rozpočtu na rok 2021. Riešilo sa to už na pracovnom stretnutí starostov. V rozpočte nie sú zahrnuté členské príspevky, ktoré budú predstavovať na nepredvídané výdavky. Uviedol, že došlo aj k personálnym zmenám a výdavky rozrátal podľa novej situácie, mzda novej projektovej manažérky je o niečo nižší, s p. Kačányim sa rozviazal pracovný pomer dohodou, nakoľko chápe finančnú situáciu združenia a účtovníčka združenia bola ochotná tiež znížiť svoju odmenu.

P. Srna sa pýtal, či nie je možnosť získať iné príjmy pre združenie na chod kancelárie mas.

P. predseda uviedol, že sa vyčerpali financie na chod MAS a v blízkej budúcnosti by mala byť vyhlásená ďalšia výzva na chod MAS.

P. Nyusztin spomenula, že pod pojmom iné príjmy mysleli napríklad písanie projektov pre žiadateľov, kde žiadatelia za písanie týchto projektov platia iným projektovým kanceláriám.

P. predseda uviedol, že by to bol konflikt záujmov a že by to bola práca navyše, kde by bolo potrebné si presne stanoviť podmienky.

Hlasovanie za predložený rozpočet na rok 2021:

Za: **29** hlasov, proti: **0** hlasov, zdržal sa: **0** hlasov.

Mimoriadne členské sa týka iba samospráv. Vychádza to na 150,00 € mesačne/obec alebo 1500€ na rok/obec, s tým, že je potrebné ešte uhradiť kontokorentný úver. P. Gregor spomenul, že nie štát je na vine, ale my sme zle hospodárili, ale že sa na predošlých stretnutiach starostovia zhodli, aby kancelária fungovala ďalej, a že verí novej projektovej manažérke, že nájde finančné zdroje na ďalšie dofinancovanie chodu kancelárie.

P. Srna spomenul, že za ich obec sa nežiadalo, aby kancelária písala malý LEADER a aby sa určila minimálna forma odovzdania žiadostí NSK.

P. Kürthy sa pýtal, že ak sa postaví pred svoje zastupiteľstvo a oboznámi ich s preklasifikovaním pôžičky na príspevok a ešte majú poskytnúť ďalší nenávratný príspevok 1500€, či má toto celé zmysel.

P. Nagy uviedol, že čiastku 1500€ dal schváliť zastupiteľstvu, jednohlasne sa to odsúhlasilo nakoľko, ak nepristúpia na túto možnosť a vystúpili by zo združenia, resp. by ukončili chod kancelárie museli by platiť minimálne 8000€ ako obec.

P. Sekeres sa pýtal, čo bude ak mu zastupiteľstvo neschváli zrušenie uznesenia. V roku 2017 im bol ,,medový motúz,, pretiahnutý pred očami, že každá obec dostane cca 40.000€, a nič z toho nebola pravda.

P. Varga pripomienkoval, že sa už toto riešilo na 2 pracovných stretnutiach.

P. predseda informoval, že ak niektorá obec nezaplatí členské, budeme sa s nimi musieť rozlúčiť alebo ju nahradiť inou obcou.

P. Srna navrhol, aby bola podmienka, že členovia, ktorí neuhradia členské, nemohli žiadať o dotáciu.

P. predseda uviedol, že združenie je vďačné za každého jedného podnikateľa.

Hlasovanie za mimoriadne členské na rok 2021:

Za: **29** hlasov, proti: 0 hlasov, zdržal sa: 0 hlasov.

**K bodu č. 4:**

Výberová komisia dáva návrh na zvolenie novej projektovej manažérky, na základe výberového konania zo dňa 11. 03. 2021, kde bola pozvaná jediná uchádzačka Ing. Michaela Pakši, nakoľko ďalší nespĺňali požiadavky. Pán predseda združenia predstavil novú projektovú manažérku a odovzdal jej slovo. P. Ing. Michaela Pakši sa predstavila. Členovia združenia dostali mailom jej životopis aj žiadosť o prijatie do zamestnania.

Hlasovanie za voľbu novej projektovej manažérky MAS Občianskeho združenia Ipeľ - Hont:

Za: **29** hlasov, proti: 0 hlasov, zdržal sa: 0 hlasov.

**K bodu č. 5:**

Výročná správa bola zaslaná mailom členom združenia, p. Vánovský nás informoval o aktualizácii údajov, nakoľko nastala zmena v IČO organizácii. P. Ing. Kürthy upozornil, že vo výročnej správe sú uvedené 3 prílohy, z toho 3.chýba – hospodárenie združenia.

P. predseda uviedol, že sa doplní hospodárenie združenia.

Hlasovanie za schválenie výročnej správy s doplnením prílohy č. 3

Za: **29** hlasov, proti: **0** hlasov, zdržal sa: **0** hlasov.

**K bodu č. 6:**

Mária Kajaszová informovala o priebehu výzvy Nitrianskeho samosprávneho kraja. Žiadosť bola dňa 9. 4. 2021 odoslaná na kontrolu. Žiadateľov bolo 8, viď. priložená sumárna tabuľka projektov.

Valné zhromaždenie informáciu **berie na vedomie.**

**K bodu č. 7:**

Mária Kajaszová informovala o aktuálnych výzvach na PRV a IROP. Dňa 13. 04. 2021 do 30. 06. 2021 bola vyhlásená výzva 4.1 z rozpočtu PRV. Z IROP- u sme dostali zmluvu na implementáciu, ktorá je už od 8. 4. 2021 účinná, čiže je možné vyhlasovať výzvy, ktoré bude v priebehu apríla až mája zverejnené. P. Kürthy sa pýtal, v akom stave sú projekty, ktoré odovzdávali za obec. P. predseda informoval, že zo strany MAS prebehla kontrola a do dnešného dňa sú na kontrole na PPA.

Valné zhromaždenie informáciu **berie na vedomie.**

**K bodu č. 8:**

P. Srna mal návrh na odmenu pre administratívnu pracovníčku, ako symbolické vyjadrenie ochoty a nakoľko bola v kancelárií sama.

V diskusii nemal nikto žiadny dotaz.

**K bodu č. 9:**

Erika Holomeková predniesla návrh na uznesenie.

Hlasovanie za: **29** hlasov, proti: **0** hlasov, zdržali sa: **0** hlasy.

**K bodu č. 10:**

V závere predsedajúci poďakoval prítomným za účasť a ukončil rokovanie valného zhromaždenia.

V Šahách dňa 14. 04. 2021. Zapísala: Bc. Mária Kajaszová

Overovatelia zápisnice

Ing. Peter Köpönczei ................................. Zoltán Srna .................................

Uznesenie

zo zasadnutia valného zhromaždenia Občianskeho združenia Ipeľ - Hont konaného dňa

14. 04. 2021 o 9:00 hod. v Plášťovciach

**Uznesenie č. 1/2021:**

Valné zhromaždenie schvaľuje

* program zasadnutia

**Uznesenie č. 2/2021:**

Valné zhromaždenie schvaľuje:

1. Voľbu orgánov zasadnutia:

Zapisovateľka: Bc. Mária Kajaszová

Návrhová komisia: Erika Holomeková, Magdaléna Tóthová.

Overovatelia zápisnice: Ing. Peter Köpönczei, Zoltán Srna.

**Uznesenie č. 3/2021:**

Valné zhromaždenie schvaľuje:

* zrušenie pôvodnej formulácie uznesenia zo zasadnutia valného zhromaždenia Občianske združenie Ipeľ – Hont konaného dňa 08.12.2017 o 10:30 hod. na Obecnom úrade v Horných Semerovciach.

Formulácia: „Návrh na schválenie prekleňovacieho príspevku k dotácii na chod MAS vo výške 1 369,72 € pre každú samosprávu MAS“.

**Uznesenie č. 4/2021:**

Valné zhromaždenie schvaľuje:

1. Transformáciu sumy finančného preklenutia chodu kancelárie MAS Občianskeho združenia Ipeľ-Hont zo strany samosprávy obce v hodnote 1 369,72 € / obec na nenávratný príspevok na chod kancelárie MAS Občianskeho združenia Ipeľ-Hont.
2. Zároveň v zmysle emailovej komunikácie projektového manažéra Ing. A. Gubišovej a starostov obcí zo dňa 05.06.2018 sa uvedená krátkodobá pôžička v sume 160 € / obec taktiež transformuje na nenávratný príspevok.

Schválenie formulácie príspevku je potrebné v súvislosti s vedením účtovníctva samospráv.

**Uznesenie č. 5/2021:**

Valné zhromaždenie schvaľuje:

* výšku členského príspevku pre obce jednotne – 180,- EUR/obec
* výšku členského príspevku pre neverejný sektor – 10,- EUR/člen
* výšku členského príspevku pre ,,PLATAN“ , Zariadenie sociálnych služieb Lontov – 10,- EUR

**Uznesenie č. 6/2021:**

Valné zhromaždenie schvaľuje:

* Predložený rozpočet na rok 2021

**Uznesenie č. 7/2021:**

Valné zhromaždenie schvaľuje:

* výšku mimoriadneho členského príspevku pre obce na rok 2021– 1500,- EUR/obec

**Uznesenie č. 8/2021:**

Valné zhromaždenie schvaľuje:

* voľbu novej projektovej manažérky Ing. Michaela Pakši MAS Občianskeho združenia Ipeľ – Hont.

**Uznesenie č. 9/2021:**

Valné zhromaždenie schvaľuje:

* výročnú správu s doplnením prílohy č. 3 – Hospodárenie združenia.

**Uznesenie č. 10/2021:**

Valné zhromaždenie berie na vedomie:

* informáciu o vyhlásení výzvy 10/ipel-hont/2021 z rozpočtu NSK

**Uznesenie č. 11/2021:**

Valné zhromaždenie berie na vedomie:

* informáciu o aktuálnych výzvach MAS z PRV a IROP

**Uznesenie č. 12/2021:**

Valné zhromaždenie schvaľuje:

* návrh na uznesenie.

V Šahách, 15. 04. 2021 Mgr. Tomáš Pásztor

Predseda združenia